《玩花五首》
唐代·徐凝

一树梨花春向暮，雪枝残处怨风来。

明朝渐校无多去，看到黄昏不欲回。

麹尘溪上素红枝，影在溪流半落时。

时人自惜花肠断，春风却是等闲吹。

朱霞焰焰山枝动，绿野声声杜宇来。

谁为蜀王身作鸟，自啼还自有花开。

谁家踯躅青林里，半见殷花焰焰枝。

忆得倡楼人送客，深红衫子影门时。

花到蔷薇明艳绝，燕支颗破麦风秋。

一番弄色一番退，小妇轻妆大妇愁。

作者简介：徐凝，唐代（约公元八一三年、唐宪宗元和中前后前后在世）诗人，浙江睦州人，代表作《奉酬元相公上元》。《全唐诗》录存一卷。